SKRIFTLIG FORESPØRGSEL E-1195/01

af Lousewies van der Laan (ELDR) og Bart Staes (Verts/ALE) til Kommissionen

(19. april 2001)

Om: Ikke-vaccinationspolitikken i forbindelse med mund- og klovsygeepidemien

Som bekendt har nedslagtningen af et meget stort antal i reglen sunde dyr i forbindelse med mund- og klovsygeepidemien vakt uro i hele Europa. Den nederlandske landbrugsminister ønsker derfor en revision af den ikke-vaccinationspolitik, der blev indført i 1991, men har hidtil ikke fået Kommissionens støtte hertil.

Nederlandene førte fra begyndelsen af halvtredserne til indførelsen af ikke-vaccinationspolitikken i EU en politik, som gik ud på systematisk vaccinering af alt kvæg. Kvæget blev ofte holdt på blandede bedrifter med andre dyr. Imidlertid var hele den nederlandske husdyrbestand fra halvtredserne fri for mund- og klovsyge.

1. Har Kommissionen kendskab hertil?

2. Mener Kommissionen, at denne løsning på europæisk plan også vil kunne holde den europæiske kvægbestand fri for mund- og klovsyge, og

a) i benægtende fald, hvorfor mener den ikke, at det, der er lykkedes på nederlandsk plan, vil kunne lykkes på europæisk plan?

b) i bekræftende fald, hvorfor anfører den som argument for ikke at opgive ikke-vaccinationspolitikken bl.a. udgifterne til vaccinering af alle 300 mio. stk. husdyr i EU, selv om det var nok at vaccinere de ca. 50 mio. kvæg.

3. Kommissionen fastslår, at der efter vaccination af et dyr går endnu seks dage, før vaccinationen virker. Kan Kommissionen oplyse, hvilke videnskabelige undersøgelser den har baseret denne udtalelse på?

4. Kommissionen fastslår, at opgivelse af ikke-vaccinationsprincippet kunne betyde, at EU mister en del af sit afsætningsmarked. Er Kommissionen enig med os i, at den nuværende mund -og klovsygeepidemi og de masseslagtninger, der er forbundet hermed, i lige så høj grad er med til at hæmme salget af kød, både i og uden for EU?

Svar afgivet på Kommissionens vegne af David Byrne

(27. juli 2001)

Hvad angår det ærede medlems første, andet og fjerde spørgsmål, vil Kommissionen gerne henlede opmærksomheden på det svar, den gav på skriftlig forespørgsel E-1143/01 Meijer(1), som omfatter oplysninger om Fællesskabets tilgang til mund- og klovsygen og Kommissionens revision af denne politik. Denne tilgang omfattede godkendelse af både symptomundertrykkende vaccination og forebyggende vaccination i Nederlandene.

Hvad angår det tredje spørgsmål om videnskabelig ekspertise og forskning vedrørende den tid, det tager at udvikle immunitet efter vaccinationen mod mund- og klovsyge, kan de oplysninger, Kommissionen ligger inde med, sammenfattes som følger:

Det tager flere dage, før immuniteten mod mund- og klovsygevirussen virker efter vaccinationen.

Dette tidsrum afhænger af forskellige variabler, herunder:

- typen af vaccine, der anvendes, med særlig henvisning til antigenkoncentrationen (det materiale, der er afledt af mund- og klovsygevirussen, og som giver særlig immunitet) og hjælpestofferne (andre stoffer, der stimulerer immunsystemet yderligere) i vaccinen;

- virulensen i den mund- og klovsygevirusstamme og infektionsdosis (f.eks. mængden af virus), som dyrene eksponeres for efter vaccinationen;

- de arter, der vaccineres (kvæg, svin, får m.v.);

- alderen hos de dyr, der skal vaccineres, og andre individuelle faktorer.

Når ovennævnte medregnes, udvikles der i gennemsnit tilstrækkelig immunitet hos kvæg inden for 6-10 dage efter vaccinationen. Begrebet tilstrækkelig immunitet, der er nævnt ovenfor, betyder, at de kliniske tegn på sygdom og virusreplikation i høj grad reduceres i en vaccineret kvægbestand efter eksponering for mund- og klovsygevirussen i forhold til en ikke-vaccineret bestand. Derfor kan mund- og klovsyge lettere holdes i ave og i længden dø ud i den vaccinerede bestand.

Men der kan stadig opstå tilfælde af mund- og klovsyge blandt kvæg, der for nylig er vaccineret, som derefter kan sprede mund- og klovsygevirussen til ikke-vaccinerede dyr, da det tager omkring tre uger at udvikle maksimal immunitet. For den effektivitetskontrol af mund- og klovsygevaccinerne, der kræves af Den Europæiske Farmakopé og Det Internationale Kontor for Epizootier (OIE), gennemføres 21 dage efter vaccinationen. Vaccineret kvæg kan imidlertid fungere som virusbærere efter eksponering for mund- og klovsygevirus.

Ovennævnte data er baseret på information leveret af mund- og klovsygevaccineproducenter og i flere videnskabelige papirer, der er blevet offentliggjort i højtrenommerede faglige tidsskrifter og/eller præsenteret og drøftet ved de årlige møder i forskningsgruppen under FN's Levnedsmiddel- og Landbrugsorganisations Kommission til Bekæmpelse af Mund- og Klovesyge, der modtager betydelige midler fra Kommissionen.

Hvad det sidste spørgsmål angår, er det vigtigt at bemærke, at der ikke var nogen støtte hverken i Rådet eller Parlamentet til indførelse af en generel forebyggende vaccination på noget stadium i det nuværende mund- og klovsygeudbrud. Denne mangel på støtte afspejler velidentificerede begrænsninger ved en sådan politik, som kan føre til, men ikke begrænse sig til, konsekvenser for handelen. I denne henseende har det nuværende udbrud haft en indvirkning på handelen, eftersom mange tredjelande har indført midlertidige importrestriktioner for varer fra hele eller dele af Fællesskabet. Ikke desto mindre kan man være helt sikker på, at der, hvis der blev indført en generel vaccinationspolitik, nu ville være betydelige og permanente restriktioner for eksporten fra hele Fællesskabet i lande, som insisterer på kun at importere fra lande, der har status af at være mund- og klovsygefri uden vaccination. Disse restriktioner ville også få en indvirkning på Fællesskabets interne produktion og salg af dyr og animalske produkter. Medlemsstater, som ikke var berørt af det nuværende udbrud, ville ikke være særlig villige til at se deres sygdomsstatus og eksport blive bragt i fare.

Endelig støtter Kommissionen fuldt ud en revision af den nuværende tilgang til vaccination i modsætning til det, der påstås i det ærede medlems spørgsmål. Kommissionen bifalder derfor den kommende konference, er blevet foreslået under det belgiske formandskab, om mund- og klovsyge og konsekvenserne og den lære, man kan drage af det nuværende udbrud. Kommissionen vil også skabe mulighed for en fuldstændig revision af den nuværende tilgang i sit kommende forslag til et rådsdirektiv om mund- og klovsyge.

(1) EFT C 350 E af 11.12.2001, s. 82.